מספר פנימי: 2024952

הכנסת העשרים

**יוזמת:**  **חברת הכנסת** **שרן השכל**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4993/20

הצעת חוק החלת ריבונות ישראל בשטח בקעת הירדן, התשע"ח–2018

|  |  |  |
| --- | --- | --- |
| החלת משפט | 1. | המשפט, השיפוט והמינהל של מדינת ישראל יחולו בשטח בקעת הירדן כמתואר בתוספת. |
| ביצוע ותקנות | 2. | שר הפנים ממונה על ביצוע חוק זה והוא רשאי, בהתייעצות עם שר המשפטים ובאישור ועדת הפנים והגנת הסביבה של הכנסת, להתקין תקנות בכל הנוגע לביצועו, לרבות בעניין הוראות מעבר והוראות בדבר המשך תוקפם של תקנות, צווים, הוראות מינהל וזכויות וחובות אשר היו בתוקף בבקעת הירדן ערב תחילתו של חוק זה. |
|  |  | **תוספת[[1]](#footnote-2)\***  (סעיף 1) |

דברי הסבר

יישובי בקעת הירדן הם נכס אסטרטגי וביטחוני ממעלה ראשונה מיום עלותם על הקרקע ועד היום. תושבי בקעת הירדן הם מתיישבים אשר ניצבים כחיץ ביטחוני על גבולה של ישראל ומשמשים כמגן ביטחוני ואסטרטגי עבור מדינת ישראל, לכן קיים צורך רב עד מאוד להבטיח את יכולתה של מדינת ישראל להגן על תושביה ועל ביטחונם.

היות שבקעת הירדן נמצאת תחת ריבונות צה"ל בשל שייכותה לשטח C, נוצר מצב לא סביר בעליל בו אין באפשרותם של תושבי בקעת הירדן לפתח את יישוביהם ולהפריח את אזור מגוריהם. מצב זה נוצר כיוון שישנה אי ודאות בדבר חוקי המקרקעין החלים על בקעת הירדן ובירוקרטיה רבה לצד חוסר במענה מצד משרד הביטחון ובשל כך במשך עשרות שנים חבל ארץ זה אינו מפותח כראוי. כמו כן, אנו רואים כי ישנה אכיפה מוגברת בדבר חריגות בנייה בבקעת הירדן המופנית רובה ככולה לתושבים היהודים של בקעת הירדן, זאת לעומת אי אכיפת הגבלות אלו באשר לתושבים הלא יהודים של בקעת הירדן.

מטרת הצעת חוק זו היא להסדיר את השתייכותה של בקעת הירדן למדינת ישראל, על כל המשתמע משיוך זה, בכפיפות לחוקי מדינת ישראל אשר יאפשרו הבטחת חייהם וביטחונם של כלל תושבי בקעת הירדן והפרחת חבל ארץ זה.

הצעות חוק דומות בעיקרן הונחו על שולחן הכנסת התשע-עשרה על ידי חבר הכנסת מרדכי יוגב וקבוצת חברי הכנסת (פ/2079/19), ועל ידי חברת הכנסת אורית סטרוק וקבוצת חברי הכנסת (פ/2592/19), ועל שולחן הכנסת העשרים על ידי חבר הכנסת מרדכי יוגב (פ/185/20), ועל ידי חברי הכנסת מרדכי יוגב ומיקי מכלוף זוהר (פ/4041/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ח בטבת התשע"ח – 15.1.18

1. \* השטח שייכלל בתוספת ייקבע בעת הכנת הצעת החוק לקריאה הראשונה. [↑](#footnote-ref-2)